CELEX: 62020TN0771
Language: et
Date: 2020-12-29 00:00:00
Title: Kohtuasi T-771/20: 29. detsembril 2020 esitatud hagi – KS ja KD vs. nõukogu jt

22.2.2021   
            
            
               ET
            
            
               Euroopa Liidu Teataja
            
            
               C 62/43
            
         
      29. detsembril 2020 esitatud hagi – KS ja KD vs. nõukogu jt
      (Kohtuasi T-771/20)
      (2021/C 62/54)
      Kohtumenetluse keel: inglise
      
         Pooled
      
      
         Hagejad: KS ja KD (esindajad: F. Randolph, QC, ja solicitor J. Stojsavljevic-Savic)
      
         Kostjad: Euroopa Liidu Nõukogu, Euroopa Komisjon, Euroopa välisteenistus
      
         Nõuded
      
      Hagejad paluvad Üldkohtul:
      
                  —
               
               
                  mõista vastavalt ELTL artikli 340 lõikele 2 kostjatelt eraldi või solidaarselt välja hüvitis (sealhulgas intress, mille määra ja perioodi jätavad hagejad Üldkohtu otsustada) kahju eest, mis on hagejatele tekkinud, kuna kostjad on rikkunud nende põhiõigusi, nimelt esimese hageja puhul Euroopa inimõiguste ja põhivabaduste konventsiooni (1) artikleid 2, 3, 6, 8 ja 13 ning Euroopa Liidu põhiõiguste harta (edaspidi „harta“) artikleid 2, 4 ja 47 ning teise hageja puhul EIÕK artikleid 2, 3, 6 ja 13 ning harta artikleid 2, 4 ja 47, ning
               
            
                  —
               
               
                  mõista kostjatelt Üldkohtu kodukorra artikli 134 alusel välja kohtukulud, mis kahtluse välistamiseks ei tohi piirduda õigusabi summaga, mis on välja mõistetud Üldkohtu 20. novembri 2020. aasta määrusega, ning peavad sisaldama menetluskulusid Inimõiguste Järelevalve Komisjonis (Human Rights Review Panel (HRRP)).
               
            
         Väited ja peamised argumendid
      
      Hagejad paluvad ELTL artikli 340 lõike 2 alusel hüvitada kahju, mis neile on tekkinud, kuna väidetavalt on rikutud nende põhiõigusi, mis tulenevad EIÕK artiklist 2 (menetlusõiguslik aspekt), artiklist 3, artikli 6 lõikest 1 ja artiklist 13 ning vastavatest harta artiklitest 2, 4 ja 47.
      Hagi puudutab asjaolusid pärast 8. detsembrit 2008, kui Euroopa Liidu Nõukogu ühismeetme 2008/124/CFSP (2) võtmisega 8. veebruaril 2008 anti politsei ja kohtuvõimu puudutav vastutus ÜRO Ajutiselt Missioonilt Kosovos (UNMIK) üle Euroopa Liidule ning EULEX sai täieliku operatiivjuhtimise õigusriigi valdkonnas. Ühismeetmega anti EULEXile täidesaatev mandaat, selleks et tagada, et sõjakuritegusid, rahvusrühmade vahelisi kuritegusid ning teisi raskeid kuritegusid „uuritakse, nende toimepanemise eest karistatakse, peetakse kohut ja jõustatakse kohtuotsuseid nõuetekohaselt“.
      Hagejad väidavad, et:
      
                  —
               
               
                  kostjad on pidevalt rikkunud EIÕK artikleid 2 ja 3 (menetlusõiguslikud aspektid), kuna nad ei võtnud parandusmeetmeid, kui neile hiljemalt 29. aprillil 2016 teatati, et HRRP tuvastas, et oma täidesaatva mandaadi teostamisel rikub EULEX EIÕK artikleid 2 ja 3;
               
            
                  —
               
               
                  pidevalt on rikutud EIÕK artikleid 6 ja 13 ning harta artiklit 47, kuna nõukogu otsusega loodi HRRP ilma pädevuseta anda kvalifitseeruvatele isikutele õigusabi ja ilma pädevuseta jõustada oma otsuseid ja korvata tuvastatud rikkumisi;
               
            
                  —
               
               
                  nõukogu ja Euroopa välisteenistus on oma täidesaatvat pädevust valesti teostanud või kuritarvitanud, kui nad leidsid, et EULEX andis endast parima, et uurida esimese hageja abikaasa röövimist ja võimalikku mõrva ning teise hageja abikaasa ja poja mõrva, ning et HRRP ei ole ette nähtud olema kohtuvõim;
               
            
                  —
               
               
                  täidesaatvat pädevust on kuritarvitatud või valesti teostatud osas, milles nõukogu otsusega (ÜVJP) 2018/856 (3) võeti EULEXilt 8. juunil 2018 täidesaatev mandaat, kuigi rikkumised jäid kestma.
               
            
         (1)  Roomas 4. novembril 1950 allkirjastatud Euroopa inimõiguste ja põhivabaduste kaitse konventsioon (edaspidi „EIÕK“).
      
         (2)  Nõukogu 4. veebruari 2008. aasta ühismeede 2008/124/ÜVJP Euroopa Liidu õigusriigimissiooni kohta Kosovos, EULEX KOSOVO (ELT 2008, L 42, lk 92).
      
         (3)  Nõukogu 8. juuni 2018. aasta otsus (ÜVJP) 2018/856, millega muudetakse ühismeedet 2008/124/ÜVJP Euroopa Liidu õigusriigimissiooni kohta Kosovos (ELT 2018, L 146, lk 5).